Geir Løvold

Geir Magne Løvold (født 5. august 1956) er en norsk tubaist og komponist. Han spilte i Kringkastingsorkestret i nesten 20 år, og har i tillegg vært frilansmusiker i radio, TV, platestudioer og ved ulike teatre i Oslo.
Geir Løvold har jobbet som produsent for Musikk i Hedmark og Turnéorganisasjon for Hedmark. Han var timelærer ved Toneheim folkehøgskole i 17 år, og han har vært dirigent for en lang rekke musikkorps. 


== Produksjoner ==
Fra 1986 spilte Geir Løvold med Geirr Lystrup og hans band Godtfolk. De reiste over hele Norge i mer enn ti år, med Geir Otnæs på trekkspill og Hege Rimestad på fele.
Før OL på Lillehammer i 1994 komponerte Geir Løvold installasjonsmusikk til tømmer- og teglsteinskulpturen «Stream Nest» av den japanske kunstneren Takamasa Kuniyasu. Kunstverket bestod av 23 000 teglstein og 3000 tømmerstokker, og ble etter OL flyttet til Hardanger.
I 1997 ble «Mere fjell» fremført i fjellhallen i Uvdal. Det var en serie lysbilder fra Hardangervidda fotografert av Johan Brun, som Geir Løvold satte musikk til sammen med Bugge Wesseltoft.
Fra 1998 til 2000 turnerte Løvold med skuespiller Bjørn Floberg og pianist Svenn Erik Kristoffersen med forestillingen «…en dag skal komme som en rose», som bestod av dikt av lyrikeren Rolf Jacobsen og musikk komponert av Løvold.
Fra 2002 har Løvold og organist Kåre Nordstoga holdt konserter med verket Collage, som er komponert av Geir Løvold for solotuba og orgel.
I 2006 opptrådte folkesangeren Halvor Håkanes og pianist Per Christian Revholt med konserten La luna asoma, der Geir Løvold hadde tonesatt dikt av Tor Jonsson og Federico Garcia Lorca.
I 2014 «Sorgen dænse på ælven i mårråssol» var et samarbeid mellom Ove Røsbak, Geir Løvold, Egil Kapstad og Kristiansand Strykekvartett. Konserten var på turné med Helgeland Sinfonietta og Kristiansand Strykekvartett i 2014 og bestod av nykomponert og arrangert musikk av Egil Kapstad.
I 2015 hadde Løvold premiere med en ny forestilling basert på tekster av Rolf Jacobsen. Det var en multimedial konsert med tittelen «Himmel og hav», med Løvolds musikk for tuba, orgel/piano og computer. En fotoserie av Geir Løvold fra Åsgårdstrand ble vist på storskjerm.
I 2017 fremførte Lise Fjeldstad, Kåre Nordstoga og Geir Løvold konserten Brev til lyset under Nordisk Poesifestival på Hamar. Programmet bestod av dikt av Rolf Jacobsen med Løvolds nykomponerte musikk for solotuba og orgel.
I 2021 ble fotografier fra Himmel og hav-serien utgitt i bokform; boken inneholdt 140 motiver og dikt av Trygve Skaug og Rolf Jacobsen.


== Utgivelser ==
1994: Stream Nest – musikk av Geir Løvold, fremført på tuba av Løvold selv (AC CD 01/94)
1991: 37 melodier og koraler, notearrangementer for korps
1991: 10 Julesanger, notearrangementer for korps
2002: ...en dag skal komme som en rose – dikt av Rolf Jacobsen med musikk av Geir Løvold. Medvirkende: Bjørn Floberg (resitasjon), Geir Løvold (tuba), Svenn Erik Kristoffersen (piano) (AC CD 01/02)
2010: La luna asoma –  tekster av Tor Jonsson og Federico Garcia Lorca med musikk av Geir Løvold. Medvirkende: Halvor Håkanes (folkesang), Geir Løbvold (tuba), Per Christian Revholt (piano) (AC CD 01/10)
2020: Sonate for tuba og piano – musikk av Kjell Mørk Karlsen. Medvirkende: Geir Løvold (tuba) og Per Christian Revholt (piano) (Spotify)
2021: Music for tuba, piano and string quartet – musikk av Egil Kapstad. Medvirkende: Geir Løvold (tuba), Bugge Wesseltoft (piano), Oslo Strings (TUBA CD 01/21)


== Referanser ==


== Eksterne lenker ==
Geir Løvolds hjemmeside. Besøkt 11. januar 2022.